I 10 dage har Aalborg Havnebad været lukket på grund af rotter. Lukningen fortsætter, for henover weekenden er der igen blevet fanget rotter i området. Aalborg Kommune har hyret en rottefænger, som lørdag morgen kunne konstatere, at tre rotteunger var gået i fælderne. Mandag morgen var den gal igen - denne gang var det en rotteunge og en stor rotte, der var fanget. - Der er fanget fem rotter siden fredag, og vi skal have mindst tre dage uden rotteaktivitet, og derefter skal alt rengøres. Så der er hurtigt gået en uge, før vi åbner igen, siger Torben Nygaard Petersen, der er teamkoordinator ved BorgerMiljø i Aalborg Kommune. De mange unger i fælderne kan også tyde på, at der er flere store rotter omkring havnebadet, som skal fanges. Rottefængeren vil i de næste dage tjekke fælderne og området hver formiddag.

Opsummering:
En stor rotte og fire rotteunger er gået i fælderne ved Aalborg Havnebad i weekenden. Derfor kan badet tidligst åbne igen i weekenden.